Samsung gør Galaxy Buds til høreapparater

Samsung rykker nu tættere på Apple i kampen om at gøre almindelige trådløse høretelefoner til egentlige hjælpemidler for personer med høretab. Den amerikanske lægemiddelmyndighed FDA har godkendt Samsungs nye Hearing Aid-funktion, som gør Galaxy Buds3 Pro og Galaxy Buds4 Pro i stand til at fungere som håndkøbshøreapparater for voksne med let til moderat høretab.

Det kræver hverken recept eller besøg hos en høreklinik.

Tester hørelsen på fem minutter

Via indstillingerne på en kompatibel Galaxy-mobil kan brugeren gennemføre en høretest på omkring fem minutter. Hvert øre testes separat, hvorefter Samsung opretter en høreprofil og tilpasser forstærkningen til de frekvenser, som brugeren har sværest ved at høre. Systemet kan blandt andet fremhæve stemmer og høje frekvenser, mens støjreduktion og retningsbestemte mikrofoner skal dæmpe baggrundsstøj.

Skærmbilleder fra Hearing Aid-funktionen.

Det minder i høj grad om Apples løsning til AirPods Pro 2, som allerede kan bruges som høreapparat på godkendte markeder. Samsung understreger dog selv, at funktionen ikke erstatter professionel udredning eller behandling hos en hørespecialist.

Hearing Aid og Hearing Test kommer til Galaxy Buds3 Pro og Galaxy Buds4 Pro i USA og udvalgte godkendte markeder i fjerde kvartal 2026. Fuld understøttelse kræver desuden en kompatibel Galaxy-enhed med One UI 8 eller nyere.

Samsung har endnu ikke oplyst, om Danmark er blandt de første markeder.

Samsung gør Galaxy Buds til høreapparater